โบรกฯแนะสอย AOT ชูเป้าสูง 80 บ. มองผลงานงวดปี 61/62 โตต่อ รับมาตรการกระตุ้นท่องเที่ยว
โบรกฯแนะสอย AOT ชูเป้าสูง 80 บ. มองผลงาน Q1 งวดปี 61/62 โตต่อ รับมาตรการกระตุ้นท่องเที่ยว
20 ธ.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับ บริษัท ท่าอากาศยานไทย จำกัด (มหาชน) หรือ AOT พบว่ามีนักวิเคราะห์หลายแห่งกำหนดคำแนะนำ “ซื้อ” หุ้น AOT เนื่องจากประเมินว่าผลงานไตรมาส 1 งวดปี 61/62 จะเติบโตจากไตรมาส 4 งวดปี 60/61 และช่วงเดียวกันของปีก่อน รับช่วงไฮซีซั่นของธุรกิจ
นอกจากนี้ยังมีมาตรการกระตุ้นการท่องเที่ยวของทางภาครัฐ อาทิ โครงการ “Amazing Thailand Grand Sale Passport Privileges” ระหว่างวันที่ 15 พ.ย. 61 – 15 ม.ค. 62, การเปิดให้บริการพื้นที่พิเศษเพิ่มเติมแก่นักท่องเที่ยวในการคืนภาษี (VAT Refund) ในพื้นที่ย่านแหล่งท่องเที่ยว หรือห้างสรรพสินค้า และการยกเลิกค่าธรรมเนียมวีซ่านักท่องเที่ยว (Visa On Arrival : VOA) กับ 21 ประเทศ (รวมประเทศจีน) ระหว่างวันที่ 1 ธ.ค.61-31 ม.ค.62 ซึ่งคาดว่าจะส่งผลให้มีนักท่องเที่ยวเดินทางเข้ามาท่องเที่ยวในประเทศไทยมากขึ้น
อีกทั้ง AOT ยังได้รับสิทธิในการเข้าบริหารสนามบินเมืองรองจำนวน 4 สนามบิน ได้แก่ อุดรธานี, สกลนคร, ตาก และชุมพร ซึ่งจะสามารถเพิ่มจำนวนผู้โดยสารได้มากขึ้น และส่งผลดีต่อรายได้และกำไรสุทธิในงวดปี 61/62 เติบโตต่อเนื่องจากงวดปี 60/61
โดยราคาหุ้น AOT ปิดตลาดวานนี้ (20 ธ.ค.61) ที่ระดับ 64.50 บาท บวก 0.75 บาท หรือ 1.18% สูงสุดที่ระดับ 64.50 บาท ต่ำสุดที่ระดับ 63.25 บาท ด้วยมูลค่าการซื้อขาย 979.81 ล้านบาท

ด้านนายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า คาดกำไรสุทธิในไตรมาส 1 งวดปี 61/62 (ต.ค.-ธ.ค.61) ของ AOT จะยังเติบโตได้เล็กน้อยจากช่วงเดียวกันของปีก่อน จากการดำเนินมาตรการสนับสนุนการท่องเที่ยวของภาครัฐ เช่น ฟรีวีซ่า และเที่ยวเมืองรอง ซึ่งน่าจะเป็นปัจจัยกระตุ้นให้นักท่องเที่ยวต่างชาติเดินทางเข้ามาท่องเที่ยวในประเทศไทยมากขึ้น
ขณะที่มองผลการดำเนินงานงวดปี 61/62 (ต.ค.61-ก.ย.62) คาดรายได้น่าจะเติบโตได้ 8% และกำไรสุทธิจะเติบโตราว 6% เป็นไปตามการเพิ่มขึ้นของนักท่องเที่ยว และการเข้าบริหารสนามบินเมืองรอง จำนวน 4 สนามบิน ได้แก่ อุดรธานี, สกลนคร, ตาก และชุมพร คาดว่าจะเพิ่มจำนวนผู้โดยสารได้ราว 10 ล้านคน/ปี  รวมถึงการเพิ่มเที่ยวบินให้แก่สายการบินในช่วง Off Peak (02.00 – 06.59 น.) เป็นเวลา 4 เดือน ตั้งแต่ 1 ธ.ค.61 เป็นต้นไป ซึ่งจะช่วยรองรับจำนวนนักท่องเที่ยวที่จะเข้ามาเพิ่มขึ้น
“ภาพรวมของปีหน้า ก็ยังคงเติบโตจากจำนวนนักท่องเที่ยวเป็นหลักเหมือนกับปีนี้ ซึ่งยังไม่มีการลงทุนขนาดใหญ่ แต่มองว่างวดปี 62/63 ผลการดำเนินงานจะเติบโตอย่างมีนัยสำคัญ โดยประเมินกำไรสุทธิจะเติบโต 11% จากการประมูลพื้นที่เชิงพาณิชย์ 37,000 ตารางเมตร ในปี 62 โดยคาดน่าจะรับรู้รายได้และกำไรเข้ามาได้ในปี 63” นายณัฐพล กล่าว
ขณะเดียวกัน นักวิเคราะห์หลักทรัพย์ บล.เออีซี กล่าวว่า ผลการดำเนินงานของ AOT งวดปี 61/62 จะเติบโตต่อเนื่องจากปี 60/61 จากมาตรการกระตุ้นการท่องเที่ยวของรัฐบาล ได้แก่ โครงการ “Amazing Thailand Grand Sale Passport Privileges” ระหว่างวันที่ 15 พ.ย. 61 – 15 ม.ค. 62 และการเปิดให้บริการพื้นที่พิเศษเพิ่มเติมแก่นักท่องเที่ยวในการคืนภาษี (VAT Refund) ในพื้นที่ย่านแหล่งท่องเที่ยว หรือ ห้างสรรพสินค้า และมาตรการยกเลิกค่าธรรมเนียมวีซ่านักท่องเที่ยว (Visa On Arrival : VOA) กับ 21 ประเทศ (รวมประเทศจีน) ในระหว่างวันที่ 1 ธ.ค.61-31 ม.ค. 62
ทั้งนี้ ด้วยปัจจัยดังกล่าวจะส่งผลให้ตัวเลขสถิติการบินของ AOT จะยังคงเติบโต และสนับสนุนให้ผลการดำเนินงาน งวดปี 61/62 ของ AOTจะมีกำไรสุทธิเพิ่มขึ้นเป็น 29,013 ล้านบาท หรือเติบโต 15.3% เมื่อเที่ยบกับงวดปี 60/61
ด้านบล.บัวหลวง ระบุในบทวิเคราะห์ว่า มองแนวโน้มผลการดำเนินงานในไตรมาส 1 งวดปี 61/62 (ต.ค.-ธ.ค.61) ของ AOT ในส่วนกำไรสุทธิจะเติบโตต่อเนื่องจากไตรมาส 4 งวดปี 60/61 และช่วงเดียวกันของปีก่อน เนื่องจากเป็นช่วงของไฮซีซั่นของธุรกิจ จากจำนวนนักท่องเที่ยวที่ฟื้นตัวดีขึ้น โดยเฉพาะนักท่องเที่ยวชาวจีนที่เข้ามาท่องเที่ยวในประเทศไทย จากการดำเนินมาตรการการกระตุ้นการท่องเที่ยวของรัฐบาล เช่น มาตรการยกเว้นค่าธรรมเนียมวีซ่าเมื่อเดินทางมาถึงประเทศไทยให้กับนักท่องเที่ยวจาก 21 ประเทศ รวมทั้งจีน ซึ่งคาดจำนวนนักท่องเที่ยวจะเพิ่มขึ้น ตั้งแต่เดือนธ.ค.61 ไปจนถึงเดือนมี.ค.62
พร้อมกันนี้ยังคงประมาณการเดิม โดยคาดงวดปี 61/62 (ต.ค.61 – ก.ย.62) กำไรสุทธิจะเติบโตอยู่ที่ 12% และรายได้คาดโตอยู่ที่ 9% เป็นไปตามค่าธรรมเนียมผู้โดยสารที่เติบโต 6% และรายได้จากสัมปทาน